Flere nordjyske restauranter var nomineret, da Den Danske Spiseguide uddelte priser søndag aften. La Locanda løb af med titlen som Danmarks bedste italienske spisested.

’Årets autentiske italienske restaurant’. Denne titel kan Aalborg-restauranten, La Loconda nu skrive på sit cv. Til Den Danske Spiseguides store nationale prisuddeling søndag aften fik de nemlig overleveret denne fornemme pris. La Locanda var også nomineret i samme kategori sidste år og var den eneste genganger i år. Den italienske restaurant var ikke den eneste, der var nomineret til prisuddelingen, som blev afholdt som et gallaevent på Restaurant Frederikshøj i Aarhus. Ruths Hotel var som den eneste restaurant uden for København nomineret som Årets Restaurant . Her løb Clou af med titlen. Den tredje Aalborg-restaurant, der var nomineret, var Restaurant Bühmann. Den var nomineret som Årets Gennembrud , men heller ikke her gik prisen til Nordjylland. I stedet endte den hos københavner-restauranten, Alchemist.